
Nőnek lenni: Ida Baccini, egy őszinte, elkötelezett hang a 19. századból

Kulcsszavak: önéletrajz;olvasókönyv;Ida Baccini;feminizmus;női irodalom
Dolgozatom fókuszában a nemzeti egyesülés útján járó 19. századi Olaszország egyik enigmatikus, ám némiképp elfeledett figurája, Ida Baccini (1850-1911) életművének vizsgálata áll, amelynek keretében a dolgozat szűkebb témáját a La mia vita. Ricordi autobiografici (1904) című önéletrajz és a Fanciulla massaia (1880) című olvasókönyv összevető elemzése alkotja.
Ida Baccini, eredeti hangú író és kiemelkedő pedagógus, több mint száz mű szerzője, valamint számos pedagógiai és irodalmi folyóirat szerkesztője volt, nem utolsó sorban pedig a női emancipációs mozgalmak igazi úttörője. Erről a hihetetlen izgalmas és szerteágazó (gyermek-, felnőtt- és az időskor szakaszai szerint három tartalmi egységre bontható) életútról számol be életrajzában a szerző, Olaszországban ilyen formában elsőként, így műve több szempontból is újító szellemű. Az önéletrajz hagyományos tartalmi és stiláris jegyeitől való eltéréseken kívül, érdeklődésemet különösképpen felketette, ahogyan a Baccini élettörténetét végigkísérő, állandó küzdés a férfiak uralta kulturális- irodalmi és társadalmi közegben mindvégig összekapcsolódik a nők helyzetével kapcsolatos reflexiókkal, onnan pedig sajátos életútja alapján transzplantálódik a korszerű pedagógiai elvek sorába, mintegy követendő példaként szolgálva a korszak lánygyermekeinek nevelése számára. Ez utóbbinak lenyomatát találhatjuk a fiatal lányok számára írt olvasókönyvben is, amelyben visszaköszönnek az önéletrajzában nagyobb hangsúlyt kapott tartalmi egységek is. Mindezzel együtt, a szerző leplezetlenül provokatív szándékkal és nem kevés humorral fűszerezve próbálta megfogalmazni, milyen legyen az ideális hölgy, miközben többszörösen rétegzett történetszövése mintául szolgálhatott a műfaj későbbi darabjai számára is.
Dolgozatom az elengedhetetlen történeti és szociokulturális szemléletű vizsgálat mellett a művek elemzése során mindenekelőtt tartalmi, stilisztikai és narratológiai szempontokat érvényesít, az elméleti kereteket pedig az autofictionnal foglalkozó, valamint a feminista irodalomkritika adja.



